b'\n_START_ARTICLE_\nFederaci\xc3\xb3n Anarquista Ib\xc3\xa9rica\n_START_PARAGRAPH_\nFederaci\xc3\xb3n Anarquista Ib\xc3\xa9rica (lyh. FAI) on vuonna 1927 perustettu espanjalainen anarkistij\xc3\xa4rjest\xc3\xb6. Se toimii l\xc3\xa4heisess\xc3\xa4 yhteisty\xc3\xb6ss\xc3\xa4 anarkosyndikalistisen Confederaci\xc3\xb3n Nacional del Trabajo -ammattiliiton kanssa, jonka vuoksi niist\xc3\xa4 usein k\xc3\xa4ytet\xc3\xa4\xc3\xa4n yhteist\xc3\xa4 lyhennett\xc3\xa4 CNT/FAI. J\xc3\xa4rjest\xc3\xb6n nimess\xc3\xa4 viitataan Iberian niemimaahan, koska FAI:n toiminnassa ovat aikaisemmin olleet mukana my\xc3\xb6s portugalilaiset anarkistit. FAI:n j\xc3\xa4senm\xc3\xa4\xc3\xa4r\xc3\xa4 on salainen.\n_START_SECTION_\nHistoria\n_START_PARAGRAPH_\nAjatuksen FAI:sta kehitti jo 1920-luvun alussa Brasiliasta karkoitettu portugalilainen anarkisti Manuel Joaquim de Sousa. Samaa kielt\xc3\xa4 puhuvat Portugalin ja Brasilian anarkistit perustivat omia j\xc3\xa4rjest\xc3\xb6j\xc3\xa4\xc3\xa4n, mutta Portugalin vuoden 1926 sotilasvallankaappauksen j\xc3\xa4lkeen ne joutuivat siirt\xc3\xa4m\xc3\xa4\xc3\xa4n toimintaansa Espanjan puolelle. FAI:n perustava kokous pidettiin Valenciassa vuonna 1927. Espanjassa j\xc3\xa4rjest\xc3\xb6 pyrki aluksi vahvistamaan anarkistien asemaa CNT-ammattiliitossa, jonka katsottiin muuttuneen liian my\xc3\xb6t\xc3\xa4mieliseksi ty\xc3\xb6nantajia kohtaan, eik\xc3\xa4 FAI pit\xc3\xa4nyt liittoa en\xc3\xa4\xc3\xa4 ty\xc3\xb6l\xc3\xa4isten edustajana. FAI p\xc3\xa4\xc3\xa4si lopulta 1930-luvun alkupuolella CNT:ss\xc3\xa4 m\xc3\xa4\xc3\xa4r\xc3\xa4\xc3\xa4v\xc3\xa4\xc3\xa4n asemaan, joka johti muun muassa maltillisempien j\xc3\xa4senten erottamiseen._NEWLINE_Vuosina 1936\xe2\x80\x931939 k\xc3\xa4ydyss\xc3\xa4 Espanjan sis\xc3\xa4llissodassa CNT/FAI oli yksi sodan osapuolista. J\xc3\xa4rjest\xc3\xb6t taistelivat tasavaltalaisten rinnalla kenraali Francon fasisteja vastaan. CNT/FAI:n hallussa olivat muun muassa Katalonia ja Barcelona, joissa toimi hetken aikaa anarkistinen yhteiskuntamalli. Tasavaltalaisten h\xc3\xa4vi\xc3\xb6\xc3\xb6n p\xc3\xa4\xc3\xa4ttyneen sodan j\xc3\xa4lkeen FAI aloitti julkisen toimintansa uudelleen Espanjan demokratisoitumisen yhteydess\xc3\xa4 1970-luvun lopulla.'